**מחוז ברגן- אזור V**

**המועצה לחינוך מיוחד**

**הערכת דיבור ושפה**

|  |  |
| --- | --- |
| שם: יפה שאום | תאריך ההערכה: 04/12/19 |
| תאריך לידה: 13/03/06 | גיל כרונולוגי: 13.8 |
| בית ספר: חטיבת הביניים ע"ש בנימין פרנקלין בטינק, ניו ג'רזי | כיתה: ח' |
| מחוז: טינק, ניו-ג'רזי |  |

**סיבת הפנייה**

יפה שאום היא נערה בת 13 עם עיכובים התפתחותיים מקיפים אשר לומדת בכיתת חינוך מיוחד של מוגבלויות מרובות, בחטיבת הביניים ע"ש בנימין פרנקלין בטינק, ניו ג'רזי. יפה לומדת בכיתה ח' ומאובחנת עם מוגבלות מרובה. הערכה זו מבוצעת מטעם בית הספר במחוז טינק כחלק מהערכה מחודשת מקיפה ותלת שנתית, בכדי לקבוע את המשך זכאותה של יפה לשירותי חינוך מיוחד ולשירותים נלווים.

**רקע**

יפה מאובחנת עם הפרעת התקפים ועם עיכובים התפתחותיים מקיפים. היא הושמה בכיתת חינוך מיוחד של מוגבלויות מרובות ויש לה סייעת צמודה. היא מקבל בבית הספר טיפול פרטני בדיבור ושפה פעמים בשבוע למשך 30 דקות לכל מפגש. בנוסף, היא מקבלת טיפול אחד של 45 דקות בשבוע, מחוץ לבית-הספר. סיכום מאוקטובר 2019 מהמטפל בדיבור שלה בבית הספר, מצביע על כך שיפה מתקשרת באמצעות שילוב של סריקה, מחוות, סימנים ואמצעים משלימים, תוך מתן הנחיות והדגמות. לעיתים רחוקות, היא משתמשת באופן ספונטני במכשיר שלה לתקשורת משלימה. היא מסוגלת לעקוב אחר הוראות חד שלביות.

**תצפית בכיתה**

יפה נצפתה בכיתה שלה כאשר היא יושבת בכיסא מותאם ועובדת באופן פרטני עם מורתה. יפה יצרה קשר עין לעיתים ואיתרה את מיקום הקולות בחדר. היא צחקה מדי פעם אך לא השמיעה קולות אחרים. היא עקבה אחר הוראות חזרתיות חד שלביות כמו "לא" "שקט" "תתקני את זה" ו"מעט", לרוב עם מחוות גופניות. היא הבינה באופן לא עקבי את ההוראה "תני לי את הכוס" כאשר היא לוותה במחווה גופנית. היא הצליחה להתאים 2-3 תמונות, אך התקשתה לזהות תמונות לפי הקראה. היא לפעמים הצביעה ללא כוונה ברורה והמחנכת שלה דיווחה שלא תמיד ההצבעה שלה בעלת משמעות. יפה סימנה באופן משמעותי "עוד" ו"זהו". בעזרת הנחיה היא הצליחה להשלים חתיכת פאזל בודדת ולשרטט קו אנכי. היא לא הצליחה לשרטט קו אופקי.

**תצפיות התנהגותיות**

יפה עברה את ההערכה בחדר שקט כשהיא ישובה על כיסא מותאם. היא היתה מוסחת ואימפולסיבית, לעיתים קרובות היא נגעה בחפצים שהיו בהישג ידה ומדי פעם נגעה גם במאבחנת. היא הציגה תנועות סטריאוטיפיות בידיים וברגליים, במיוחד בנוכחות מוזיקה. היא לפעמים מצצה את אגודלה.

**המבחנים שבוצעו:**

מבחן סולמות השפה הכתובה והשפה שבעל פה, מהדורה שנייה (OWLS-II) – סולם הבנה הנשמע (טופס A)

הערכה תפקודית של מיומנויות תקשורת ומיומנויות קדם מילוליות.

**תוצאות ההערכה**

**OWLS-II**

סולם הבנה הנשמע

סולם הבנת הנשמע של מבחן OWLS-II מספק מדד של יכולת התלמיד לשמוע ולהבין את השפה המדוברת. עבור כל פריט מוצג גירוי מילולי, והתלמיד חייב לבחור איזו מבין ארבעת התמונות ממחישה בצורה הטובה ביותר את המשמעות של הגירוי. ניסוי זה הועבר ליפה אך היא לא הראתה יכולת להצבעה עקבית על התמונות בניסויים חוזרים ונשנים, והבדיקה הופסקה.

**הערכה תפקודית של מיומנויות תקשורת ומיומנויות קדם מילוליות**

תגובה לצליל

יפה הגיבה לקולות וצלילים לא מילוליים בתוך ומחוץ לשדה הראייה שלה. היא איתרה צלילים וקולות באופן דו צדדי. היא הראתה תגובה משתנה לצלילים, והגיבה לצלילים נעימים כמו מוזיקה על ידי חיוך וניעור ידיה.

התנהגויות הקשורות למבט

יפה יצרה לפעמים קשר עין אך לא האריכה אותו. היא הביטה על חפצים ועקבה חזותית אחר חפצים משמאל לימין ומימין לשמאל. לא נצפה קשב משותף.

רפרטואר קולי

יפה צחקה באופן פונטי אך לא נצפתה משמיעה קולות אחרים.

חיקוי

יפה חיקתה באופן לא עקבי הקשה על השולחן ונגיעה בבטנה, אך לא חיקתה מחוות אחרות, תנועות פנים או צלילים.

שימוש בחפצים

יפה הושיטה את ידייה לחפצים באופן מכוון ואחזה בהם לזמן ממושך. היא לא השתמשה בשום חפץ באופן פונקציונלי. היא לעיתים קרובות שמה חפצים ליד האוזן השמאלית שלה ולפעמים בפה.

הבנת השפה

יפה לא הגיבה לשמה. היא לא הגיבה ל"לא" במהלך ההערכה זו, אך הגיבה ל"לא" בכיתה. היא ביצעה באופן לא עקבי הוראות מילוליות כמו "לגעת בראש", "להוציא" ו"לשים". היא ביצעה באופן לא עקבי הוראות של "תני לי" או "תניחי את ידייך" כאשר הם לוו במחוות. היא לא עקבה אחר הוראות של "למחוא כפיים", "לגלגל את זה" או "תגעי באפך", עם או בלי מחוות.

פונקציות תקשורתיות

יפה תקשרה בעיקר על ידי הבעות פנים, מחוות קדם סמבוליות, מחוות סימבוליות פשוטות וסימנים בסיסיים. היא לפעמים הביטה לעבר הדלת, פעם אחת אחרי שמישהו עבר. זה לא היה ברור אם זו היתה בקשה לעזוב או שהיא תקשרה את זה שמישהו עבר. היא לעיתים קרובות הצביעה על השולחן בחדר, אך הכוונה לכך לא היתה ברורה. לעיתים נראה שהיא מצביעה על בקבוק המים שהיה על השולחן, אך זה לא היה עקבי. בשלב מסוים יפה סימנה "זהו".

יפה הביעה סיפוק על ידי חיוך וניעור ידיה. זה בלט במיוחד כאשר התנגן השיר מ"לשבור את הקרח". כאשר המוזיקה הופסקה, לעיתים רחוקות נדמה היה שיפה מנסה לבקש לנגן אותו שוב. באחת הפעמים היא הצביעה על אוזנה, אך זה לא היה ברור אם היא מבקשת מוזיקה או שמא זו הרחבה של ההתנהגות הסטריאוטיפית שלה של הנחת חפצים ליד אוזנה. בפעם אחרת, היא התחילה לנער את ידיה, ששוב ייתכן וזה מסמל בקשה למוזיקה.

**סיכום ההערכה**

יפה שאום היא נערה בת 13 עם עיכובים התפתחותיים מקיפים אשר מציגה תקשורת פונקציונלית מוגבלת אך פיתחה מיומנויות קדם-מילוליות רבות. היא מגיבה ומאתרת קולות וצלילים לא מילוליים, אוחזת בחפצים ומבצעת עליהם מניפולציות פשוטות, עוקבת אחר חפצים באופן חזותי ולפעמים יוצרת קשר עין. יפה צוחקת באופן פונטי אך לא נצפתה מבצעת צלילים אחרים. היא תחקה מדי פעם פעולות פשוטות אך לא תחקה צלילים או תנועות פנים. בעזרת הנחייה, היא מצליחה לבצע מטלות שגרתיות כמו להשלים חתיכה אחת של פאזל ולצייר קן אנכי, אך היא לא מציגה שימוש פונקציונלי ספונטני בחפצים. היא נוטה לשים חפצים לצד אוזנה השמאלית או לשים אותם בתוך פיה. היא מסוגלת לעקוב אחר הוראות חד שלביות בסיסיות אך לא באופן עקבי. היא לא הגיבה לשמה במהלך ההערכה זו. יפה מתקשרת באמצעות הבעות פנים, מחוות קדם סימבוליות כמו ניעור ידיה כאשר היא שמחה, מחוות סימבוליות פשוטות כמו הצבעה וסימנים בסיסיים כמו "עוד" ו"זהו". יש לה מכשיר פשוט לתקשורת משלימה אך היא לא משתמשת בו באופן ספונטני.

**לורה דיסופטו, בעלת תואר שני, מטפלת בדיבור ושפה-תעודה קלינית**

**קלינאית תקשורת**